送徐竑著作知康州
作者：曾鞏
朝代：宋

paragraphs: 溪蠻昔負命，殺氣凌南州。
城郭漲烟火，堂皇嘯蜉蝣。
被髪盡冠巾，吾人反縲囚。
行剽至杪忽，歸載越山丘。
驅攘事雖定，收合信瘡疣。
不有異澤霑，何令餘患瘳。
寒風在林鳴，君馬不能留。
初佩太守章，慨然任人憂。
問俗灰燼餘，咄唶令心謀。
士材爲世用，因難乃知尤。
煩苛一蕩滌，幽遠遍懷柔。
四封鳴鷄犬，五穀被原疇。
里閭多娛宴，歌鼓震溟陬。
明義每所希，古人不難侔。
日月有常運，志士無安輈。
山川自茲始，努力千里遊。